DES DE L’ESQUERRA, CAL VOTAR INDEPENDÈNCIA NACIONAL

EL PROPER 27-S

L’objectiu de l’esquerra és la justícia social i la defensa dels drets individuals i col·lectius.

A Catalunya, els drets col·lectius s’expressen a partir del reconeixement del dret al govern propi, pel fet de ser una societat diferent de les veïnes (culturalment, socialment i econòmica), d’acord amb el principi general segons el qual a societats diferents calen lleis diferents.

L’autonomia que, dins Espanya, ha tingut Catalunya, va ser concedida per l’Estat Espanyol el 1979 i va donar un marge de govern i legislació en determinades matèries. D’aleshores ençà Catalunya ha evolucionat i el 2006 va voler augmentar l’autogovern. L’objectiu últim era poder parlar entre Catalunya i Espanya en peu d’igualtat i no de subordinació. Semblava que la situació era propícia, amb un govern d’esquerres a Madrid.

Però l’estatut va ser durament retallat en passar el tràmit parlementari espanyol, i encara més, després de la sentència del Tribunal constitucional del 2010.

Malgrat això, Catalunya encara vol, majoritàriament, augmentar el sostre del seu autogovern, ja no només en el marc espanyol sinó en el de la Unió Europea. Com fer-ho?

Hi ha dos camins:

* Pensar que a Espanya poden tornar a entendre la demanda ciutadana. Per tant, demanar novament alguna cosa a Madrid (nou estatut, reforma constitucional) que, potser i graciosament, ens concediran d’aquí a uns anys (i ens retallaran quan vulguin). És l’estratègia de la dreta, que fa servir els poders fàctics (empresaris, banquers, exèrcit, monarquia i jerarquies eclesiàstiques) per condicionar el vot popular amb amenaces i por, i, incomprensiblement, de certes “esquerres”.
* Col·locar directament Catalunya en posició d’igualtat amb Espanya, el que per justícia social li correspon a una nació. Això només s’aconsegueix proclamant la pròpia sobirania i després començant a parlar de tu a tu, sense subordinacions, amb Espanya i la Unió Europea. Sense pors ni renúncies.

El segon camí, el de la dignitat, només depèn de nosaltres, del poble de Catalunya, de la ciutadania, que amb els seus vots vulgui que Catalunya sigui un actor de primer ordre a la península, al costat d’Espanya i Portugal, i a la Unió Europea, com Eslovènia o Letònia, i no una societat subordinada, les iniciatives de la qual han de passar sempre per Madrid.

L’esquerra no pot pensar Catalunya en termes de segles XIX i XX: el federalisme ja no és espanyol, ara és europeu; els immigrants ja no són només espanyols, són d’arreu del món; l’economia ara és internacional, ja no hi ha només el mercat espanyol.

L’esquerra no pot pensar en termes identitaris: et pots sentir espanyol i estimar Espanya i voler la independència del país on vius, Catalunya.

L’esquerra no pot pensar que els catalanoparlants del País Valencià i les Illes empitjorarien llur situació amb una Catalunya sobirana, perquè tindrien un referent i un estat amic, que ara no tenen.

L’esquerra no pot pensar que amb una autonomia que pot ser intervinguda, retallada i asfixiada econòmicament quan el poder central vulgui, podrà implementar, si governa Catalunya, polítiques socials adequades.

L’esquerra no pot renunciar a la llibertat nacional, perquè vol dir renunciar a la justícia social i a la igualtat entre nacions.

Ara cal votar candidatures que tinguin clar que diran sí a una República Catalana democràtica i no a la monarquia espanyola.

JUSTÍCIA SOCIAL – IGUALTAT ENTRE NACIONS – INDEPENDÈNCIA

Emili López i Tossas